**Saksdokument til møte i politisk styringsgruppe nr. 1 – 2025**

**Møtetid:** Fredag 28. mars kl. 0900-1100

**Sted:** Drammen rådhus, formannskapssalen

**Forslag til dagsorden:**

Sak 02/25 Godkjenning av innkalling og dagsorden

Sak 03/25 Godkjenning av utkast til referat fra møte 20.12.2024

Sak 04/25 Beslutningssak: Søknad om ny belønningsavtale 2026-2029

Sak 05/25 Drøftingssak: Arbeidet med forslag til utredningsprogram

Sak 06/25 Status- og orienteringssaker:

- Forslag til felles studietur

Sak 07/25 Eventuelt

Buskerudbyen, 24. mars 2025

Kjell Arne Hermansen
leder politisk styringsgruppe

Vedlegg

1. Utkast til referat fra møte i politisk styringsgruppe 20.12.2025 (møte 04-2024)

#

# **Sak 02/2****5****Godkjenning av innkalling og dagsorden**

*Forslag til beslutning: Innkalling og dagsorden godkjennes.*

**Sak 03/25**
**Godkjenning av referat fra møte 20. desember 2024**

Utkast til referat fra møte 20.12.2024 i politisk styringsgruppe (nr. 4 – 2024). Se vedlegg 1.

*Forslag til beslutning*

*Referatet godkjennes.*

# Sak 04/25 Beslutningssak:Søknad om ny belønningsavtale 2026-2029

**Saksframlegg beslutningssak**

|  |  |  |
| --- | --- | --- |
| **Organ:**  | **Møtedato:**  | **Saksnr.:**  |
| Politisk styringsgruppe | 28.3.2025 | 04/25 |
| Administrativ styringsgruppe | 21.3.2025 | 10/25 |
| Fagrådet  | 13.3.2025 | 07/25 |

|  |  |  |
| --- | --- | --- |
| *Saksbehandler: Ingunn Larsen*  |   | *Vår dato: 24.3.2025*  |

**Hva saken gjelder**

Avklare prosess, fremdrift og føringer for arbeidet med ny søknad om belønningsavtale 2026-2029.

**Forslag til beslutning**

1. Med utgangspunkt i saksframstillingen, innspill gitt i møtet, og videre drøfting i Buskerudbyens organer, utarbeider sekretariatet et felles saksfremlegg om rammer for søknaden om belønningsmidler 2026-2029.
2. Rammene for søknaden behandles politisk hos partnerne i april/mai. Politisk styringsgruppe gis mandat til å sluttføre søknaden innenfor rammene.
3. Utkast til en søknad om ny belønningsavtale med staten for perioden 2026-2029 forankres i fagrådet, administrativ styringsgruppe og til slutt i politisk styringsgruppe 23. juni.
4. Søknad om ny belønningsavtale sendes Statens vegvesen i juni 2025, snarest mulig etter behandlingen i politisk styringsgruppe.

**Bakgrunn**

Dagens belønningsavtale mellom Buskerudbyen og Samferdselsdepartementet for 2022-2025 er på totalt 425,2 millioner 2022-kroner. Det inkluderer tilskudd til lavere kollektivbillettpriser. Beløpene prisjusteres årlig. I 2025 får Buskerudbyen 97,0 millioner kroner i belønningsmidler og 24,8 millioner i tilskudd til lavere kollektivbillettpriser.

Belønningsordningen er et statlig virkemiddel for å bidra til attraktive byer med god mobilitet og fremkommelighet, og mindre lokal luftforurensning, støy og klimagassutslipp. For at et byområde skal få belønningsmidler, må nullvekstmålet for personbiltrafikken nås. Det brukes to indikatorer for å måle resultatoppnåelse

1. utvikling i biltrafikken (byindeksen)
2. utviklingen i antall kollektivreiser

Buskerudbyen har nådd nullvekstmålet hittil i avtaleperioden, men det har vært en tendens til økt personbiltrafikk siste årene. Dersom veksten fortsetter, vil det trolig bli behov for flere tiltak for å greie nullvekstmålet fremover. Antall kollektivreiser har økt i hele perioden, med unntak av årene preget av Covid19-pandemien. Passasjertallene er nå høyre enn før pandemien.

Samferdselsministeren har i møte med Buskerudbyen 15.04.2024 gitt positive signaler om muligheten for en ny belønningsavtale. Politisk styringsgruppe vedtok i sak 15/24, 27.9.2024, å sette i gang prosessen med å søke om ny belønningsavtale. Rammene for en søknad om ny belønningsavtale foreslås lagt frem for kommunestyrene og fylkestinget i april/mai.

Selv om Buskerudbyen skulle beslutte å jobbe for å få en byvekstavtale, er det ikke realistisk at den er på plass neste år. Det er viktig for Buskerudbyen med forutsigbarhet for finansiering av tiltak for nullvekstmålet, særlig drift av kollektivtilbudet. Ny belønningsavtale fra 2026 bør derfor på plass så tidlig som mulig.

Statens vegvesen krever at det rapporteres på måloppnåelse og bruken av belønningsmidler for nåværende avtale, før ny avtale inngås. Rapporteringsfristen er 31.01.2026. Vegvesenet skal deretter gi sin anbefaling til Samferdselsdepartementet, som tar den endelige beslutningen. Ny belønningsavtale vil derfor ikke være på plass før våren 2026. Statsbudsjettet for 2026 vil imidlertid gi et bilde av nivået for ny belønningsavtale for 2026-2029 sett fra statens side. For at Buskerudbyens søknad skal være kjent i arbeidet med statsbudsjettet, bør søknad om ny belønningsavtale sendes senest i juni 2025.

**Prosess og innhold**

Det foreslås at sekretariatet utarbeider utkast til søknad om ny belønningsavtale med staten for perioden 2026-2029 basert på denne saksframstillingen, med innspill i møtet, og videre drøfting i Buskerudbyens organer. Det tas utgangspunkt i forrige søknad om belønningsmidler, men innholdet tilpasses og oppdateres til ny situasjon. Rammene for søknaden forankres i Buskerudbyens organer, og behandles i kommunestyrene og fylkestinget i april/mai.

Det foreslås videre at kommunestyrene/fylkestinget gir politisk styringsgruppe fullmakt til å fullføre søknaden innenfor rammene, og sende den til Statens vegvesen. Målet er at den politiske styringsgruppen kan gi tilslutning til søknaden i møte 23. juni, og at den kan sendes Statens vegvesen umiddelbart etter dette.

**Prioriteringer i søknaden**

Det foreslås å bruke samme tiltaksinndeling i søknaden om belønningsmidler som i årsrapporteringen til Statens vegvesen. Det er kategoriene:

1. Drift av kollektivtrafikk
2. Investering kollektivtiltak
3. Investeringer gange og sykkel
4. Annet

De tre første kategoriene tilsvarer tiltaksområdene 1 til 3 handlingsprogram 2022–2025. Under kategorien «Annet» inngår øvrige tiltaksområder som omfatter tiltak for blant annet smart mobilitet, by- og tettstedsutvikling, informasjon, aktiviteter og drift av samarbeidet.

Det foreslås å gi en overordnet beskrivelse og begrunnelse for tiltak innenfor disse fire kategoriene. Den mer detaljerte fordelingen av midler fordelt på tiltaksområder, tiltakshaver og kommune gjøres som en del av arbeidet med handlingsprogrammet 2026–2029, som legges fram som egen sak senere.

Det foreslås videre å be om at tilskuddsmidler til reduserte billettpriser innlemmes i belønningsavtalen uten øremerking – slik staten nylig har gjort i tilbudet til ny belønningsavtale for Grenland for å gi økt lokalt handlingsrom for å tilpasse ressursbruken for best mulig måloppnåelse.

I tråd med tidligere signaler fra politisk styringsgruppe, skal søknaden gjenspeile behovet for økt tilskudd til drift av kollektivtilbudet på grunn av ekstraordinær kostnadsøkning innen transportsektoren utover den ordinære prisveksten (KPI). Dersom Buskerudbyen får økt tilskudd fordi driftskostnadene for kollektiv har økt, vil det økte tilskuddet gå til drift av buss. Dersom Buskerudbyen ikke får økt tilskudd, må det gjøres en ny samlet vurdering av prioriteringer for størst måloppnåelse.

I inneværende avtaleperiode har en større andel av midlene blitt brukt på infrastrukturtiltak for buss enn opprinnelig forutsatt, for å legge til rette for et forsterket busstilbud til det nye sykehuset på Brakerøya. Disse midlene ble i stor grad omdisponert fra tiltak for gående og syklende. I ny belønningsavtale foreslås det at nivået på investeringstiltak for kollektivtrafikk legges på samme nivå som før disse omprioriteringene, og tilsvarende at satsingen på tiltak for gange og sykkel legges på det opprinnelige nivået. Videre foreslås at satsningen innen smart mobilitet, by- og tettstedsutvikling og kunnskapsgrunnlag videreføres på samme nivå, men at det settes av mindre midler til drift av Buskerudbysamarbeidet, kampanjer og kommunikasjon til fordel for øvrige satsinger i kommende avtaleperiode.

**Tabell Oversikt over kategorier med sum og andel midler i Handlingsprogram 2022-2025 og forslag til prioritering i ny belønningsavtale 2026-2029.**

|  |  |  |  |
| --- | --- | --- | --- |
| **Kategori** | **Sum mill. kr i HP 2022-25** | **Sum i HP 2022-25 (%)** | **Andel av midlene i ny avtale/ HP 2026-29**  |
| 1. Drift av kollektivtrafikk
 | 311,6 | 68 % | Behov for økt beløp for å kompensere for ekstraordinære kostnadsøkninger. Be om å innlemme tilskuddsmidler til reduserte billettpriser i belønningsavtalen uten øremerking  |
| 1. Investeringer kollektivtiltak
 | 33,6 | 7 % | Som i dag / noe lavere andel  |
| 1. Investeringer gange og sykkel
 | 68,6 | 15 % | Som i dag /noe økt andel |
| 1. Annet
 | 45,2 | 10 % | Videreføre satsingen innen smart mobilitet, kunnskapsgrunnlag og byutvikling, noe lavere andel til kommunikasjon, kampanjer og drift av Buskerudbysamarbeidet  |
| **Sum** | 459,0 | 100 % |  |

**Justert inndeling av tiltaksområder og prioriteringer**

Det foreslås at det i arbeidet med kommende handlingsprogram gjøres noen justeringer i tiltaksområdene. Tabellen under viser gjeldende tiltaksområder og forslag til tiltaksområder for handlingsprogram 2026-2029. Dette er omtalt til orientering.

**Tabell Oversikt over gjeldende tiltaksområder med sum og andel midler i Handlingsprogram 2022-2025 og forslag til tiltaksområder og andel av midler i ny belønningsavtale/handlingsprogram 2026-2029. Forslag til endret tiltaksområder i *kursiv*.**

|  |  |  |
| --- | --- | --- |
| **Tiltaksområde i handlingsprogram 2022-25** | **Forslag til tiltaksområder i belønningsavtale 2026-2029** | **Andel av midlene i ny avtale/HP 2026-29**  |
| 1. Forbedring av kollektivtilbudet (inkl. tilskudd til reduserte billettpriser)
 | 1. Forbedring av kollektivtilbudet *(foreslås at tilskuddsmidler til reduserte billettpriser slås sammen med belønningsmidler uten øremerking)* | Økt dersom økt tilskudd for å kompensere for økte kostnader til drift |
| 1. Fremkommelighetstiltak, holdeplasser og knutepunkter
 | 2. Fremkommelighetstiltak, holdeplasser og knutepunkter | Som i dag / noe lavere |
| 1. Tiltak for gående og syklende
 | 3. Tiltak for gående og syklende | Som i dag / noe økning |
| 1. Ny teknologi og smart mobilitet
 | *4. Smart mobilitet og attraktiv by- og tettstedsutvikling* | Videreføres |
| 1. Attraktiv by- og arealutvikling og parkering
 |  *Foreslås slått sammen med tiltaksområde 4 over* | Videreføres i tiltaksområde 4 |
| 1. Kommunikasjon, kampanjer og kunnskapsgrunnlag
 | *5. Kunnskapsgrunnlag og aktiviteter* | Lavere for kommunikasjon og kampanjer |
| 1. Drift av sekretariatet
 | *6. Drift av Buskerudbysamarbeidet* | Lavere |
| **Sum** |  |  |

**Forslag til beskrivelser og føringer for de enkelte tiltaksområdene**

Omtalen under er en oppsummering av tiltaksområder som bakgrunn for innholdet i de fire kategoriene omtalt over.

**Tiltaksområde 1 – Forbedring av kollektivtilbudet (Kategori A)**

Et godt busstilbud er Buskerudbyens største satsingsområde for å oppnå nullvekstmålet. Satsingen har gitt gode resultater – veksten i kollektivtrafikk har vært større enn befolkningsveksten med unntak av pandemiårene. Også linjer styrket med belønningsmidler, ble berørt av kuttene i busstilbudet sommeren og høsten 2024 som følge av den ekstraordinære veksten i driftskostnader for bussdrift og utfordrende fylkeskommunal økonomi. Brakar og Buskerud fylkeskommune utarbeider dokumentasjon på kostnadsveksten innen drift slik at denne kan brukes som begrunnelse for behov for økte belønningsmidlene til dette formålet. Dersom Buskerudbyen ikke får økt tilskudd, må det gjøres en ny samlet vurdering av prioriteringer for størst måloppnåelse.

Tiltaksområdet omfatter tilskudd øremerket til billigere kollektivbilletter. Det foreslås at Buskerudbyen i søknaden ber om at disse midlene blir en del av belønningsmidlene uten øremerking til pristiltak, slik at midlene kan prioriteres til tiltak som gir størst effekt på nullvekstmålet.

**Tiltaksområde 2 – Fremkommelighetstiltak, holdeplasser og knutepunkt (Kategori B)**

I inneværende periode har en større andel av belønningsmidlene blitt brukt på infrastrukturtiltak for buss enn opprinnelig forutsatt. Dette gjelder primært for tilrettelegging for ny Linje 1 fra Mjøndalen/Krokstadelva til nytt sykehus på Brakerøya. Det er omprioritert midler i flere omganger til dette tiltaket. Det er foreløpig ikke fremmet forslag til tiltak i samme størrelsesorden for de kommende årene. Det foreslås at nivået på tiltaksområde 2 legges på samme nivå som før omprioriteringene til Linje 1.

**Tiltaksområde 3 – Tiltak for gående og syklende (Kategori C)**

I inneværende periode ble det omprioritert fra dette tiltaksområdet til infrastrukturtiltak for buss (se forrige avsnitt). Det er et stort udekket behov når det gjelder å tilrettelegge for gående og syklende, og det foreslås at dette tiltaksområdet prioriteres på linje med det som lå opprinnelig i gjeldende avtaleperiode (før omprioriteringer tiltaksområde 2). Det innebærer at andelen til tiltaksområdene 2, 5 og 6 blir noe lavere enn i gjeldende reviderte handlingsprogram 2022-2025.

**Tiltaksområde 4 – Smart mobilitet og attraktiv by- og tettstedsutvikling (Kategori D)**

De tidligere mindre tiltaksområdene 4 *Ny teknologi og smart mobilitet* og 5 *Attraktiv by- og arealutvikling og parkering er slått sammen* siden dette er tiltak som ofte kan sees i sammenheng og støtter opp om hverandre. Det er ikke signalisert noen større prosjekter fra partnerne innenfor dette tiltaksområdet per nå, samtidig som det er ønskelig at det settes av noen midler for å kunne være med på utvikling og bruk av ny teknologi for smart mobilitet og andre tiltak som bidrar til attraktiv by- og tettstedsutvikling. Det foreslås derfor at dette tiltaksområdet videreføres på omtrent samme moderate nivå.

**Tiltaksområde 5 – Kunnskapsgrunnlag og aktiviteter (Kategori D)**

Under kunnskapsgrunnlag i inneværende periode inngår blant annet pågående arbeid med behovsanalyse og forslag til utredningsprogram, reisevaneundersøkelser, trafikktellinger, ulykkesregistreringer og annen innhenting av kunnskap. Dersom det blir politisk vedtak i kommunene og fylkeskommunen om utredning av ulike veier videre for Buskerudbyen, vil det bli behov for videre arbeid med kunnskapsgrunnlag. Denne delen av tiltaksområdet foreslås opprettholdt, mens det foreslås å redusere midler til kampanjer og kommunikasjon ut fra føringer fra politisk styringsgruppe.

**Tiltaksområde 6 – Drift av Buskerudbysamarbeidet (Kategori D)**

Driften av samarbeidet finansieres dels med belønningsmidler og dels samarbeidsmidler fra partnerne. I tillegg til lønn til ansatte i sekretariatet, omfatter driftskostnadene blant annet leie av kontorlokaler, IT-drift og Buskerudbyens møteaktiviteter. Per mars 2025 er antallet fast ansatte i sekretariatet redusert med én stilling sammenlignet med tidligere. I tillegg bidrar Drammen kommune og Buskerud fylkeskommune inntil videre med innsats tilsvarende 20 prosent stilling hver, som skal dekkes med midler fra Buskerudbyen. Kostnader til leie av lokaler vil også reduseres i 2025. Midler til dette tiltaksområdet foreslås redusert sammenlignet med tidligere.

**Forslag til fremdrift for søknad om ny belønningsavtale 2026-2029:**

**2025:**

* **28. mars**: Beslutningssak i politisk styringsgruppe om arbeidet med søknaden
* **4. april:** Felles saksfremlegg sendes kommunene/fylkeskommunen
* **Mai/juni:** Kommunestyrer og fylkesutvalget behandler forslag til belønningssøknad og gir politisk styringsgruppe mandat til å vedta endelig søknad. Møtedatoer:

|  |  |  |
| --- | --- | --- |
| **Partner** | **Formannskap/ fylkesutvalg** | **Kommunestyre/ fylkesting** |
| Kongsberg kommune | 8. mai | 21. mai |
| Øvre Eiker kommune | 21. mai | 11. juni |
| Drammen kommune | 6. mai | 13. mai |
| Lier kommune | 8. mai | 20. mai |
| Buskerud fylkeskommune | 13. mai |  |

* **13. juni:** Beslutningssak i administrativ styringsgruppe om endelig søknad
* **23. juni:** Beslutningssak i politisk styringsgruppe om endelig søknad
* **Juni:** Søknaden om belønningsavtale for 2026-2029 sendes Statens vegvesen
* **Oktober-desember:** Nytt statsbudsjett gir indikasjoner på nivået for ny belønningsavtale for Buskerudbyen

**2026:**

* **31. januar:** Rapportering til Statens vegvesen om måloppnåelse og bruken av belønningsmidler for belønningsavtalen 2022-2025
* **Mars/april:** Forventet svar på søknad om ny belønningsavtale
* **April/mai:** Lokalpolitisk behandling av ny belønningsavtale

**Sak 05/25** Drøftingssak
Arbeidet med forslag til utredningsprogram

**Saksframlegg drøftingssak**

|  |  |  |
| --- | --- | --- |
| **Organ:**  | **Møtedato:**  | **Saksnr.:**  |
| Politisk styringsgruppe | 28.03.2025 | 05/25 |
| Administrativ styringsgruppe | 21.03.2025 | 11/25 |
| Fagrådet  | 13.03.2025 | 08/25 |

|  |  |  |
| --- | --- | --- |
| *Saksbehandler*: *Gert Myhren* |   | *Vår dato: 24.03.2025* |

**Hva saken gjelder**

Prosess, arbeidsmåte og innhold i forslaget til utredningsprogram for ulike veier videre for Buskerudbyen.

**Justering av prosess og framdrift**

I forbindelse med presentasjonen av behovsanalysen i politisk råd 10.03.2025, foreslo leder av den politiske styringsgruppen at det legges inn en ekstra aktivitet i arbeidet med utredningsprogrammet: Hver av partnerne får tilbud om et politisk verksted. En sak om dette ble behandlet på e-post i administrativ styringsgruppe 12. mars og i politisk styringsgruppe 13./14. mars, og fikk tilslutning i begge styringsgruppene.

Gjennomføringen av de politiske verkstedene gjør at prosessen med utredningsprogrammet tar mer tid. Dermed blir det ikke mulig å rekke politisk behandling av utredningsprogrammet i juni (skrivefrist i mai) slik det opprinnelig var tenkt. Den politiske behandlingen blir dermed i neste møterunde, det vil si de første møtene etter sommerferien:

|  |  |  |
| --- | --- | --- |
| **Partner** | **Formannskap/fylkesutvalg** | **Kommunestyre/fylkesting** |
| Kongsberg kommune | 4. september | 17. september  |
| Øvre Eiker kommune | 27. august | 17. september |
| Drammen kommune | 22. september | 23. september |
| Lier kommune | 4. september | 16. september |
| Buskerud fylkeskommune | 23. september | 7.- 8. oktober |

Sekretariatet har ansvaret for å utarbeide et felles saksfremlegg. Dette må være ferdig før sommerferien for at kommunene som har politiske møter rundt månedsskiftet august/september skal kunne overholde skrivefristene.

Med denne justeringen, kan prosessen og framdriften for veien videre for Buskerudbyen bli slik:



Vi ser at det fortsatt vil være mulig å behandle det lokalpolitiske valget av konsept høsten 2027, etter kommunevalget og konstituering av de nye kommunestyrene/fylkestinget.

**Politiske verksteder**

Formålet med verkstedene er først og fremst å sikre at utredningsprogrammet inneholder alle tema politikerne mener det er nødvendig å ha kunnskap om som grunnlag for valget av konsept høsten 2027. I tillegg er det et formål at politikerne skal få kunnskap om arbeidet som pågår nå, og Buskerudbysamarbeidet generelt.

Foreslått opplegg:

* Ordførere/fylkesordfører setter tidspunkt for gjennomføring i egen organisasjon, og avgjør hvem som skal inviteres.
* Verkstedenes lengde. Forslag: 2 timer
* Foreslår gjennomføring på tidlig kveldstid, tilsvarende som politisk råd (kl. 17-19). Tilby mat foran møtene så man kan komme rett fra jobb.
* Fordelingen mellom informasjons- og arbeidsdelene av verkstedet. Her tar vi gjerne imot innspill fra politisk styringsgruppe.

**Arbeidet med utarbeidelsen av utredningsprogrammet**

Utredningsprogrammet vil bli skrevet av sekretariatet (inkludert ekstra støtte fra Buskerud fylkeskommune og Drammen kommune), samt konsulenter. Statens vegvesen vil være en sentral faglig part. Det er etablert en arbeidsgruppe der alle partnerne i Buskerudbyen er representert. Videre vil utredningsprogrammet bli drøftet i Buskerudbyens ordinære organer (fagrådet, administrativ styringsgruppe og politisk styringsgruppe). Det foreslås at politisk styringsgruppe involveres ved følgende anledninger:

* Møte i forbindelse med planlagt studietur i mai.
* Møtet i politisk styringsgruppe 23. juni.

**Innholdet i utredningsprogrammet**

Forslaget til utredningsprogram bør legges opp slik at det synliggjøres hvordan de ulike alternativene kan svare på behov og ønsker som har kommet frem i behovsanalysen for samferdsel og by- og tettstedsutvikling i Buskerudbyen, samt innspill i de planlagte arbeidsverkstedene i kommunene og fylkeskommunen.

Samferdselsministeren har vært klar på at Buskerudbyen må utrede minst ett alternativ med bompenger for å få forhandle om en byvekstavtale. Samtidig har alle byområdene som har inngått byvekstavtale til nå, en bypakke med bompengefinansiering liggende til grunn. En bypakke består vanligvis av flere samferdselsprosjekter i og rundt byene. I samsvar med tidligere føringer fra politisk styringsgruppe, foreslås det derfor å legge opp til en utredning som ser på et bredt spekter av løsninger.

Foreløpig skisse til disposisjon, som utgangspunkt for drøfting i møtet og i verkstedene:

1. **Bakgrunn og føringer**
	1. Kort historisk gjennomgang Buskerudbyen (inkl. BBP2 og forsøket på byvekstavtale uten bompenger i 2021/2022)
	2. Statlige føringer – inkludert nullvekstmålet og omtale av de 9 byområdene
2. **Mål og behov i Buskerudbyen**
	1. Mål – hva vil vi løse i Buskerudbyen? Inkl. behovet for bærekraftige løsninger – sosialt, økonomisk og miljømessig
	2. Behovsanalysen – fem floker man ønsker å løse i Buskerudbyen
	3. Innspill fra folkevalgte i arbeidsverkstedene
3. **Verktøykassa – mulige virkemidler for å løse behov og nå mål**
	1. Hvordan blir utviklingen uten noen tiltak?
	2. Hva kan vi oppnå gjennom arealpolitikken?
	3. Hva kan oppnås med restriktive tiltak?
	4. Muligheter knyttet til ny teknologi
	5. Hva kan oppnås med mindre investeringer i tiltak for gående, syklende og kollektivtrafikk?
	6. Hva kan oppnås med et større økonomisk handlingsrom som også tillater å bygge eventuelle nye veier?
4. **Hvilke behov og mål kan løses med ulike alternativ?**
	1. Behov og mål som kan løses uten avtale med staten
	2. Behov og mål som kan løses med fortsatt belønningsavtale
	3. Behov og mål som kan løses med bypakke og byvekstavtale med staten, ulike varianter:
		1. Bypakke og byvekstsavtale uten bompenger
		2. Bypakke og byvekstavtale med bompenger. Vise hva som kan oppnås med pakker av ulik størrelse, inkludert en pakke som kun innebærer rushtidsavgift
5. **Konsekvenser som skal utredes**

Noen aktuelle konsekvenser å omtale for hvert av alternativene:

* 1. Hvilke virkemidler er tilgjengelige innenfor hvert alternativ? (jf. kapittel 3)
	2. Hvilket geografisk område omfattes av alternativet? (hvilke kommuner inngår i hhv. bypakke og byvekstavtale)
	3. Trafikale virkninger – kan nullvekstmålet nås innenfor alternativet, og hvordan kan det nås?
	4. Trafikksikkerhet - nullvisjonen
	5. Konsekvenser for by- og nærmiljøutvikling, inkludert handel, byliv m.m.
	6. Sosiale konsekvenser og muligheter for å kompensere disse
	7. Miljø- og klimakonsekvenser (svevestøv, CO2 osv.)
	8. Usikkerhet, både mht. statlige ordninger (fortsetter belønningsordningen? realistisk med byvekstavtale uten bompenger?) og faglige (beregningsusikkerheter, kostnadsusikkerheter, usikkerheter i forutsetningene – f.eks. hva hvis delte selvkjørende biler kommer for fullt?)
1. **Prosess**

Beskrive prosessen knyttet til:

* 1. Politisk beslutning om det skal gjennomføres høring/offentlig ettersyn av utredningen
	2. Høring/offentlig ettersyn av utredningen
	3. Evt. justering på bakgrunn av innspill + anbefale
	4. Politisk valg av konsept
	5. Videre prosess for de ulike konseptene

**Sak 06/25** Status- og orienteringssaker

## Forslag til felles studietur

I møtet legges det frem forslag til studietur for politisk og administrativ ledelse til Nedre Glomma i mai, i tråd med tidligere føringer. I tillegg foreslås det å invitere med representant for største mindretallsparti i kommunene og fylkeskommunen.

# **Sak 07/25 Eventuelt**